**Eduardo Berizzo** (s. 13. marraskuuta 1969) on argentiinalainen jalkapallovalmentaja ja entinen puolustaja. Hän toimii Chilen maajoukkueen päävalmentajana.

Ura pelaajana
-------------

Berizzo aloitti pelaajauransa Newell's Old Boysissa vuonna 1988 ja edusti seuraa kaikkiaan viisi vuotta. Keskuspuolustajan viihtynyt Berizzo voitti seuran paidassa kaksi Argentiinan mestaruutta ennen kuin siirtyi vuonna 1993 meksikolaisseura Club Atlasiin. Meksikosta Berizzo palasi kotimaahansa kolmen vuoden jälkeen edustamaan River Platea. Kaudeksi 1999/2000 Berizzo siirtyi Eurooppaan, Olympique de Marseilleen, mutta vastuu jäi vähäiseksi. Hän palasi lainalle River Plateen kaudeksi 2000. 

Uusi yritys Eurooppaan tapahtui tammikuussa 2001, kun Berizzo siirtyi Celta Vigon joukkueeseen. Celtassa Berizzo sai enemmän vastuuta ja kaudella 2001/02 hän oli yksi avainpelaajista Celtan selvitessä mukaan Mestarien liigaan. Argentiinalainen tunnettiin kovaotteisena puolustajana ja ulosajoilta ei vältytty. Berizzon vastuu seurassa väheni kaudella 2004/05, jolloin Celta pelasi Segundassa. Hänen sopimuksensa purettiin kauden jälkeen. Berizzo jatkoi uraansa vielä Cádizissa kaudella 2005/06, kunnes lopetti pitkän pelaajauransa lähes 37-vuotiaana.

Maajoukkuetasolla Berizzo ei onnistunut vakiinnuttamaan paikkaansa Argentiinan paidassa. Hän pelasi vuosina 1996–2000 kaikkiaan 13 A-maaottelua.

Meriitit pelaajana
------------------

* Argentiinan mestaruus (2): 1991, 1992 (Clausura), 1997 (Clausura&Apertura), 2000 (Clausura)
* Supercopa Libertadores: 1997

Ura valmentajana
----------------

Valmennusuransa Berizzo aloitti elokuussa 2007, kun Marcelo Bielsa valitsi hänet valmennustiimiinsä Chilen maajoukkueeseen. Berizzo sai neljän ottelun toimitsijakiellon käytöksestään MM-karsintaottelussa Kolumbiaa vastaan. Näin Berizzo ei ollut mukana MM-lopputurnauksessa 2010. Bielsa valmennustiimeineen erosi Chilen liiton palveluksesta marraskuussa 2010.

Helmikuussa 2011 Berizzosta tuli Estudiantesin päävalmentaja. Joukkueen huonot peliesitykset ja 12 ottelun voitoton putki johtivat Berizzon lähtöön seurasta toukokuun lopussa 2011.

Joulukuun alussa 2011 Berizzo siirtyi O'Higginsin päävalmentajaksi. Hän luotsasi seuran Chilen liigan mestariksi vuonna 2013. Mestaruus oli seuran historian ensimmäinen. Keväällä 2014 hän johdatti seuran myös Chilen supercupin voittoon. Pian voiton jälkeen Berizzo jätti seuran ja siirtyi Celta Vigon päävalmentajaksi. Berizzon debyyttikausi Celtassa päättyi liigan kahdeksanteen sijaan, mikä oli seuran paras sijoitus pääsarjassa yhdeksään vuoteen. Kaudella 2015/16 Celta pelasi entistä paremman kauden ja paransi liigasijoitustaan kahdella pykälällä ollen kuudes. Espanjan cupissa Berizzo johdatti joukkueensa välieriin. Kaudella 2016/17 Celta oli jälleen cup-kilpailuissa vahva edeten toistamiseen Espanjan cupin välieriin. Eurooppa-liigassa Celta eteni aina välieriin saakka, kunnes Manchester United pudotti joukkueen finaalista. Espanjan liigassa Celtan peli ei enää kevätkaudella kulkenut ja tappiokierre pudotti Berizzon miehistön liigassa sijalle 13. Kauden jälkeen Berizzo ilmoitti jättävänsä seuran.

Kesäkuussa 2017 Berizzosta tuli Sevillan päävalmentaja. Berizzon johdolla Sevilla sijoittui Mestarien liigan lohkossaan toiseksi voitettuaan FK Spartak Moskovan ja NK Mariborin sekä hävittyään vain yhden ottelun. La Ligassa Sevilla ajautui hyvän syyskauden lopuksi joulukuussa kolmen ottelun voitottomaan putkeen. Seurajohto erotti Berizzon pari päivää ennen joulua, kun Sevilla oli liigassa viidentenä. Berizzo oli ennen saamiaan potkuja ollut syöpäleikkauksessa.

Kesäkuussa 2018 Berizzosta tuli Athletic Bilbaon päävalmentaja. Berizzon johdolla Bilbao voitti avausottelunsa CD Leganésin, muttei sen jälkeen ainoatakaan liigaottelua ja vajosi syyskauden aikana liigan putoamiskamppailuun. Bilbaon seurajohto erotti Berizzon joulukuun alussa 2018.

Helmikuussa 2019 Berizzon ura jatkui Paraguayn maajoukkueen päävalmentajana. Berizzon johdolla Paraguay eteni puolivälieriin Copa Américassa niin vuoden 2019 kuin vuoden 2021 turnauksessakin. Molemmilla kerroilla joukkueen tie katkesi tappioon rangaistuspotkukilpailussa. Hän sai potkut lokakuussa 2021 Paraguayn heikkojen MM-karsintatulosten vuoksi.

Toukokuussa 2022 Berizzosta tuli Chilen maajoukkueen päävalmentaja.

Meriitit valmentajana
---------------------

* Chilen mestaruus: 2013 (Apertura)
* Chilen supercup: 2014

Lähteet
-------

1. ↑  Llorens, cedido a Osasuna El Pais. Viitattu 19.4.2016.
2. ↑  Eduardo Berizzo Jugue Celta. Viitattu 19.4.2016.
3. ↑  Berizzo: Manuel Eduardo Berizzo Magolo BDFutbol. Viitattu 19.4.2016.
4. 1 2  Berizzo, Eduardo National Football Teams. Viitattu 19.4.2016.
5. ↑  Eduardo Berizzo Transfermarkt. Viitattu 19.4.2016.
6. ↑  "Berizzo, suspendido para la primera fase del Mundial" (Arkistoitu – Internet Archive) Tyc Sports. Viitattu 19.4.2016.
7. ↑  Marcelo Bielsa tritt zurück Kicker. Viitattu 19.4.2016.
8. ↑  Eduardo Berizzo es el nuevo entrenador de Estudiantes (Arkistoitu – Internet Archive)
9. ↑  Berizzo quits as coach of Argentine champions Estudiantes Reuters. Viitattu 19.4.2016.
10. ↑  "Toto" Berizzo firmó como nuevo entrenador de O'Higgins (Arkistoitu – Internet Archive) Fox Sports. Viitattu 19.4.2016.
11. ↑  U. de Chile venció en infartante definición a O'Higgins y logró su primer tricampeonato Cooperativa. Viitattu 19.4.2016.
12. ↑  Eduardo Berizzo, nuevo entrenador del RC Celta (Arkistoitu – Internet Archive) Celta Vigo. Viitattu 19.4.2016.
13. ↑  Eduardo Berizzo va quitter le Celta Vigo (officiel)
14. ↑  BERIZZO: "MI RETO ES HACER QUE EL SEVILLA FC SIGA GANANDO"
15. ↑  Sevilla sack Eduardo Berizzo a week after returning from cancer surgery
16. ↑  EDUARDO BERIZZO, ATHLETIC CLUB’S NEW COACH
17. ↑  Eduardo Berizzo: Athletic Bilbao sack manager after eight months
18. ↑  https://www.conmebol.com/noticias/eduardo-berizzo-nuevo-tecnico-de-la-seleccion-de-paraguay/ Eduardo Berizzo, nuevo técnico de la selección de Paraguay
19. ↑  Brazil's Tite blasts 'absurd' state of Copa surface
20. ↑  Eduardo Berizzo, "orgulloso" de Paraguay
21. ↑  Paraguay sack Berizzo after World Cup qualifier drubbing
22. ↑  Chile appoint Eduardo Berizzo as new coach


|  |  |  |
| --- | --- | --- |
| Edeltäjä:**Luis Enrique** | **Celta Vigon päävalmentaja**2014–2017 | Seuraaja:**Juan Carlos Unzué** |

|  |  |  |
| --- | --- | --- |
| Edeltäjä:**Jorge Sampaoli** | **Sevillan päävalmentaja**7–12/2017 | Seuraaja:**Vincenzo Montella** |

|  |  |  |
| --- | --- | --- |
| Edeltäjä:**José Ángel Ziganda** | **Athletic Bilbaon päävalmentaja**7–12/2018 | Seuraaja:**Gaizka Garitano** |

|  |  |  |
| --- | --- | --- |
| Edeltäjä:**Juan Carlos Osorio** | **Paraguayn maajoukkueen päävalmentaja**2/2019–10/2021 | Seuraaja:**Guillermo Barros Schelotto** |

|  |  |  |
| --- | --- | --- |
| Edeltäjä:**Martín Lasarte** | **Chilen maajoukkueen päävalmentaja**5/2022– | Seuraaja:**–** |

Argentiinan joukkue – Copa América 1997
1 Bassedas |
2 Berizzo |
3 Berti |
4 Calderón |
5 Cardoso |
6 Cardozo |
7 Cruz |
8 Delgado |
9 Gallardo |
10 González |
11 Husaín |
12 López |
13 Martínez |
14 Monserrat |
15 Ojeda |
16 Pellegrino |
17 Pineda |
18 Posse |
19 Roa |
20 Rotchen |
21 Vivas |
22 Zapata |
Valmentaja Passarella

Argentiinan joukkue – Copa América 1999
1 Burgos |
2 Ayala |
3 Sorín |
4 Ibarra |
5 Simeone |
6 Samuel |
7 Barros Schelotto |
8 Zanetti |
9 Palermo |
10 Ortega |
11 López |
12 Bizzarri |
13 Vivas |
14 Pochettino |
15 Berizzo |
16 Guglielminpietro |
17 Husaín |
18 Cagna |
19 Calderón |
20 Aimar |
21 González |
22 Riquelme |
Valmentaja Bielsa